X'qed tippreżenta l-Kummissjoni llum? Il-Kummissjoni Ewropea qed tippreżenta Komunikazzjoni li tniedi mill-ġdid id-dibattitu pubbliku dwar ir-rieżami tal-qafas ta' governanza ekonomika tal-UE, filwaqt li tieħu kont taċ-ċirkostanzi mibdula wara l-kriżi tal-COVID-19. B'din il-Komunikazzjoni, il-Kummissjoni tistieden lill-partijiet ikkonċernati kollha biex jirriflettu dwar il-funzjonament tal-governanza ekonomika u jippreżentaw il-fehmiet tagħhom dwar kif tista' tittejjeb l-effettività tagħha. L-għan tad-dibattitu pubbliku huwa li jinbena kunsens wiesa' dwar l-azzjonijiet li għandhom jittieħdu ferm qabel l-2023. Għaliex il-Kummissjoni qiegħda tniedi mill-ġdid id-dibattitu pubbliku dwar il-ġejjieni tal-qafas tal-governanza ekonomika issa? Fi Frar 2020, il-Kummissjoni ppreżentat Komunikazzjoni dwar ir-rieżami tal-governanza ekonomika tal-UE, li enfasizzat għadd ta' punti b'saħħithom u dgħufijiet fil-qafas tal-governanza ekonomika u fetħet dibattitu pubbliku abbażi tas-sejbiet tagħha. Dik ir-riflessjoni ġiet sospiża ftit wara minħabba l-ħtieġa li ssir enfasi fuq l-isfidi immedjati maħluqa mill-pandemija tal-COVID-19. Dak iż-żmien, il-Kummissjoni wegħdet li terġa' tniedi d-dibattitu ladarba jkun beda l-irkupru ekonomiku. Sentejn wara li l-Kummissjoni ppubblikat is-sejbiet preċedenti tagħha, il-konklużjonijiet ewlenin jibqgħu validi u rilevanti. Id-dibattitu mniedi mill-ġdid għandu jikkombinahom mat-tagħlimiet meħuda mill-kriżi. Dan se jippermetti riflessjoni dwar qafas ta' governanza ekonomika li jista' jappoġġa bis-sħiħ lill-Istati Membri biex jindirizzaw l-isfidi makroekonomiċi ta' wara l-COVID. X'impatt kellha l-pandemija tal-COVID-19 fuq l-ekonomija tal-UE? Il-pandemija tal-COVID-19 irriżultat f'kontrazzjoni bla preċedent fl-attività ekonomika tal-UE fl-2020. Minħabba r-reċessjoni severa u r-reazzjoni politika qawwija meħtieġa, id-defiċits u l-proporzjonijiet tad-dejn żdiedu fl-Istati Membri kollha u huma mistennija li jibqgħu ferm ogħla mil-livelli ta' qabel il-pandemija fl-2021 u l-2022. F'termini tas-suq tax-xogħol, il-kriżi kellha impatt qawwi fuq ċerti setturi ekonomiċi, għalkemm b'mod ġenerali kien hemm tnaqqis żgħir fl-impjiegi minħabba r-reazzjonijiet ta' politika fil-livelli nazzjonali u tal-UE. B'mod ġenerali, il-kriżi aggravat għadd ta' vulnerabbiltajiet preeżistenti. L-iżbilanċi interni relatati ma' dejn pubbliku u privat għoli żdiedu. Ix-xejriet tal-prezzijiet tad-djar dinamiċi ta' qabel il-pandemija baqgħu jippersistu u d-dejn ipotekarju kompla jikber b'mod sinifikanti f'uħud mill-pajjiżi. Id-defiċits fil-kont kurrenti żdiedu f'dawk il-pajjiżi li l-aktar jiddependu fuq id-dħul mit-turiżmu. Fl-istess ħin, il-korrezzjoni tas-surpluses fil-kont kurrenti staġnat. Jekk wieħed jipprova jagħmel xi previżjoni, jistgħu jitfaċċaw żbilanċi ġodda bħala riżultat ta' trasformazzjonijiet strutturali aċċellerati mill-kriżi tal-COVID-19. Wara dan it-tnaqqis ekonomiku sinifikanti, l-irkupru qed jinħass. Bis-saħħa ta' appoġġ politiku kkoordinat b'saħħtu, kampanja ta' tilqim b'suċċess u t-tnaqqis gradwali konsegwenti ta' restrizzjonijiet relatati mal-pandemiji, reġa' beda t-tkabbir b'mod qawwi fir-rebbiegħa tal-2021. L-iżviluppi ekonomiċi matul is-sajf jissuġġerixxu li t-tielet kwart tal-2021 se jirreġistra tkabbir robust kontinwu, mhux l-inqas bis-saħħa tal-ftuħ mill-ġdid tas-soċjetajiet tagħna u l-issoktar tal-ivvjaġġar. L-attività ekonomika hija mistennija li tibqa' sostnuta għal diversi trimestri 'l quddiem, b'tali mod li l-ekonomija tal-UE timxi mill-irkupru għall-espansjoni. Mill-inqas 19-il Stat Membru huma mistennija jilħqu l-livelli tal-PDG tal-2019 tagħhom din is-sena, filwaqt li l-oħrajn kollha mistennija jilħqu dak il-livell matul is-sena d-dieħla. L-UE kif ippruvat ttaffi l-impatt ekonomiku tal-pandemija tal-COVID-19? Ir-rispons ta' politika eċċezzjonalment kbir u koordinat irnexxielu jtaffi b'mod sinifikanti l-ħsara ekonomika tal-kriżi tal-COVID-19 fl-Ewropa. Ir-rispons għall-kriżi twettaq malajr u b'mod qawwi kemm fil-livell nazzjonali kif ukoll f'dak tal-UE. Dan ir-rispons inkluda miżuri bħall-attivazzjoni tal-klawżola liberatorja ġenerali tal-Patt ta' Stabbiltà u Tkabbir, l-adozzjoni tal-Qafas Temporanju tal-Għajnuna mill-Istat, l-Inizjattivi ta' Investiment fir-Rispons għall-Coronavirus, u l-istabbiliment ta' għodod ġodda ta' emerġenza bħal SURE, l-istrument għal appoġġ temporanju biex jittaffew ir-riskji tal-qgħad f'emerġenza. Dan ippermetta lill-Istati Membri jipprovdu ammont bla preċedent ta' appoġġ fiskali. Il-politika monetarja kkumplementat l-isforzi tal-politika fiskali. Bħala riżultat ta' dan ir-rispons ta' politika konġunt u koordinat, l-impatt tal-kriżi tal-COVID-19 fuq il-qgħad, id-diverġenzi ekonomiċi u soċjali, l-insolvenzi korporattivi, u s-self li ma jrendix kien ħafna anqas sever milli kien antiċipat oriġinarjament. Fis-snin li ġejjin, il-qawwa tal-Qafas Finanzjarju Pluriennali l-ġdid u n-NextGenerationEU, b'mod partikolari permezz tal-Faċilità għall-Irkupru u r-Reżiljenza (RRF), se tgħin lill-Istati Membri jiksbu rkupru sostenibbli, jagħmlu l-ekonomiji u s-soċjetajiet tagħhom aktar reżiljenti u jappoġġaw it-tranżizzjonijiet ekoloġiċi u diġitali. X'inhuma l-implikazzjonijiet tal-pandemija tal-COVID-19 fuq il-ġejjieni tal-qafas ta' governanza ekonomika? Il-kriżi tal-COVID-19 kompliet tenfasizza l-isfidi li qed jiffaċċja l-qafas ta' governanza ekonomika u għamlet ħafna minnhom saħansitra aktar rilevanti. Il-proporzjonijiet tad-dejn pubbliku komplew jiżdiedu, b'tali mod li jenfasizzaw l-isfida ta' tnaqqis gradwali, sostnut u li jiffavorixxi t-tkabbir sakemm ikun hemm livelli ta' dejn prudenti. Jenħtieġ li l-investiment pubbliku li jiġi sostnut f'livelli għoljin għas-snin li ġejjin, b'enfasi fuq l-importanza ta' kompożizzjoni tajba tal-finanzi pubbliċi biex jiġi żgurat tkabbir sostenibbli u inklużiv. Il-politika fiskali diskrezzjonali kontroċiklika, flimkien ma' għodod temporanji ta' appoġġ fiskali tal-UE, uriet li hija effettiva ħafna biex ittaffi l-impatt tal-kriżi tal-COVID-19 b'mod tempestiv u effiċjenti. Dan jenfasizza l-importanza li jinħoloq spazju fiskali fi żminijiet normali li jippermetti spazju għall-iskjerament fi żminijiet ta' kriżi. Ir-rispons politiku effettiv enfasizza l-importanza ta' koordinazzjoni politika b'saħħitha, inkluż bejn għodod ta' politika u ta' finanzjament differenti, u bejn il-livelli tal-UE u dawk nazzjonali. L-evoluzzjoni rapida tal-kriżi wriet id-diffikultajiet assoċjati mal-użu ta' indikaturi li mhumiex osservabbli u t-tentattiv li jitfasslu regoli li jfittxu li jindirizzaw iċ-ċirkostanzi kollha possibbli. Żdiedu diversi sorsi ta' żbilanċi makroekonomiċi ta' qabel il-kriżi u qed jitfaċċaw oħrajn ġodda, li jenfasizzaw l-importanza tal-prevenzjoni u l-indirizzar tad-diverġenzi fil-ħin. Ir-rieżami mniedi mill-ġdid jenħtieġ li jikkomplementa s-sejbiet preċedenti tal-Kummissjoni, kif stabbilit fil-Komunikazzjoni ta' Frar 2020, b'dawn it-tagħlimiet ġodda meħuda mill-kriżi tal-COVID-19. X'inhuma t-tagħlimiet meħuda mill-Faċilità għall-Irkupru u r-Reżiljenza? Ir-rieżami tal-qafas ta' governanza ekonomika jista' jislet tagħlimiet utli mir-rispons ta' politika tal-UE b'suċċess għall-kriżi tal-COVID-19, b'mod partikolari l-qafas RRF u l-governanza tiegħu. L-Istati Membri fasslu l-pjanijiet nazzjonali tagħhom għall-irkupru u r-reżiljenza, li jkopru l-investiment u r-riformi, filwaqt li qiesu ċ-ċirkostanzi speċifiċi għall-pajjiż u l-prijoritajiet ta' politika. Abbażi ta' dawk il-pjanijiet, il-Kummissjoni involviet ruħha fi djalogi ta' politika kostruttivi u intensi mal-Istati Membri, li wasslu għal fehim reċiproku mtejjeb tal-isfidi u l-prijoritajiet ta' politika kemm fil-livell nazzjonali kif ukoll f'dak tal-UE. L-approċċ trasparenti u bbażat fuq l-impenn tal-RRF għall-koordinazzjoni tal-politika jipprovdi eżempju tajjeb ta' kif tinbena l-fiduċja u s-sjieda nazzjonali. B'kont meħud tal-lezzjonijiet mill-RRF, ir-rieżami tal-governanza ekonomika għandu jikkunsidra kif is-sjieda nazzjonali, il-fiduċja reċiproka, it-twettiq effettiv tal-qafas dwar l-objettivi ewlenin tiegħu, u l-interazzjoni bejn id-dimensjonijiet ekonomiċi u fiskali jistgħu jiġu żgurati bl-aħjar mod. X'inhuma l-kwistjonijiet ewlenin li se jiddiskuti d-dibattitu pubbliku? Hemm ħdax-il kwistjoni ewlenija għad-dibattitu pubbliku, kif rifless fl-istħarriġ online aġġornat. B'kont meħud tal-vulnerabbiltajiet preeżistenti u l-isfidi l-ġodda enfasizzati mill-kriżi, il-kwistjonijiet għad-dibattitu pubbliku ġew ikkomplementati minn żewġ mistoqsijiet addizzjonali (nru 6 u 11), filwaqt li oħra ġiet leġġerment ifformulata mill-ġdid (nru 9). Il-mistoqsijiet huma kif ġej: Min għandu jipparteċipa fid-dibattitu pubbliku? Il-Kummissjoni tistenna b'interess dibattitu inklużiv mal-Parlament Ewropew, il-Kunsill, il-Kumitat Ekonomiku u Soċjali Ewropew, il-Kumitat tar-Reġjuni, il-Bank Ċentrali Ewropew, il-banek ċentrali nazzjonali, il-gvernijiet u l-parlamenti nazzjonali kif ukoll firxa wiesgħa ta' partijiet ikkonċernati, inklużi s-sħab soċjali, l-akkademja, l-istituzzjonijiet fiskali indipendenti u l-bordijiet nazzjonali tal-produttività. Kif għandu jkun strutturat id-dibattitu pubbliku? Id-dibattitu se jsir permezz ta' diversi fora, inklużi laqgħat dedikati, workshops u stħarriġ online. L-istħarriġ online tnieda mill-ġdid illum u ċ-ċittadini, l-organizzazzjonijiet u l-awtoritajiet pubbliċi huma mistiedna jissottomettu l-kontribuzzjonijiet tagħhom sal-31 ta' Diċembru 2021. Is-sit web iddedikat tal-Kummissjoni dwar il-governanza ekonomika se jservi bħala ċentru għall-informazzjoni dwar id-diversi avvenimenti ta' smigħ li se torganizza l-Kummissjoni. Il-Kummissjoni se tevalwa wkoll l-informazzjoni u l-feedback miġbura matul avvenimenti oħra organizzati mill-partijiet ikkonċernati madwar l-UE. Il-Kummissjoni għandha tressaq proposti ġodda abbażi tal-eżitu ta' dan id-dibattitu pubbliku? Il-pass li jmiss huwa li jkun hemm involviment miftuħ mal-partijiet interessati biex jinkisbu l-fehmiet tagħhom dwar kif jista' jissaħħaħ il-qafas ta' governanza ekonomika fid-dawl tal-vulnerabbiltajiet preċedenti u l-isfidi ġodda. Il-Kummissjoni se tikkunsidra l-opinjonijiet kollha espressi matul id-dibattitu pubbliku. Fl-ewwel kwart tal-2022, hija se tipprovdi gwida għall-politika fiskali għall-perjodu li ġej, bil-għan li tiffaċilita l-koordinazzjoni tal-politiki fiskali u t-tħejjija tal-Programmi ta' Stabbiltà u Konverġenza tal-Istati Membri. Il-gwida se tirrifletti s-sitwazzjoni ekonomika dinjija, is-sitwazzjoni speċifika ta' kull Stat Membru u d-diskussjoni dwar il-qafas tal-governanza ekonomika. Il-Kummissjoni se tipprovdi orjentazzjonijiet dwar bidliet possibbli fil-qafas tal-governanza ekonomika bil-għan li jintlaħaq kunsens wiesa' dwar l-azzjonijiet li għandhom jittieħdu ferm qabel l-2023. Aktar Informazzjoni Stqarrija għall-istampa: Il-Kummissjoni tvara mill-ġdid ir-rieżami tal-governanza ekonomika tal-UE Komunikazzjoni: L-ekonomija tal-UE wara l-COVID-19 — implikazzjonijiet għall-governanza ekonomika Pjattaforma ta' konsultazzjoni online Komunikazzjoni dwar ir-rieżami tal-governanza ekonomika – Frar 2020 Il-Faċilità għall-Irkupru u r-Reżiljenza Is-Semestru Ewropew Il-Patt ta' Stabbiltà u Tkabbir Il-Proċedura ta' Żbilanċ Makroekonomiku Vade Mecum dwar il-Patt ta' Stabbiltà u Tkabbir Il-Kompendju dwar il-Proċedura ta' Żbilanċ Makroekonomiku